รองนายกรัฐมนตรี ขอประชาชนมั่นใจความมั่นคงแข็งแรงเขื่อนชลประทานไทยที่ตรวจสอบอย่างสม่ำเสมอ ด้านเลขาธฺการ สทนช. เผยยังจับตาระวังเขื่อนน้ำเกิน 80% อย่างใกล้ชิด
พลเอก ฉัตรชัย สาริกัลยะ รองนายกรัฐมนตรี  เปิดเผยภายหลังสื่อมวลชนตั้งคำถามถึงความแข็งแรงของเขื่อนและอ่างเก็บน้ำในประเทศไทยว่า ขอให้เชื่อมั่นว่าเขื่อนกรมชลประทานมีความมั่นคงแข็งแรง 100% ซึ่งได้กำชับให้เจ้าหน้าที่ที่เกี่ยวข้องดำเนินการตรวจสอบสภาพความมั่นคงของอาคารและระบบชลประทานอย่างสม่ำเสมอและตรวจซ้ำต่อเนื่อง ทั้งที่สร้างเสร็จแล้วและกำลังอยู่ระหว่างการก่อสร้าง ให้สามารถรองรับสถานการณ์น้ำได้อย่างเต็มศักยภาพ รวมทั้งบริหารจัดการน้ำในอ่างเก็บน้ำให้อยู่ในเกณฑ์ควบคุมอย่างเคร่งครัด
ด้านนายสมเกียรติ ประจำวงษ์ เลขาธิการสำนักงานทรัพยากรน้ำแห่งชาติ (สทนช.) เปิดเผยว่า ยังคงเฝ้าระวังและติดตามระดับน้ำในเขื่อนต่างๆ อย่างต่อเนื่อง หลังกรมอุตุนิยมวิทยาการคาดการณ์ว่า พายุโซนร้อน “เบบินคา” (BEBINCA) บริเวณทะเลจีนใต้ตอนบน ทางด้านตะวันออกเฉียงเหนือของเกาะไหหลำ ประเทศจีน คาดว่าจะเคลื่อนเข้าปกคลุมประเทศเวียดนามตอนบน และประเทศลาวในช่วงวันที่ 16 - 17 สิงหาคม 2561 โดยจะทำให้ภาคตะวันออกเฉียงเหนือและภาคเหนือ ยังคงมีฝนตกชุกหนาแน่นและมีฝนตกหนักถึงหนักมากบางแห่ง อย่างไรก็ตามขอให้ประชาชนระวังผลกระทบจากฝนตกหนักและฝนตกสะสม ที่ทำให้เกิดน้ำท่วมฉับพลัน น้ำป่าไหลหลาก น้ำล้นตลิ่ง รวมถึงดินโคลนถล่มไว้ด้วย โดยเฉพาะอย่างยิ่งในพื้นที่ภาคเหนือ เช่น เชียงราย เชียงใหม่ น่าน
สำหรับอ่างเก็บน้ำที่เฝ้าระวังอย่างใกล้ชิดเนื่องจากมีน้ำมากกว่าร้อยละ 80 ได้แก่ เขื่อนแก่งกระจาน จังหวัดเพชรบุรี มีปริมาณน้ำ 725 ล้าน ลบ.ม. คิดเป็นร้อยละ 102 เขื่อนน้ำอูน จังหวัดสกลนคร ซึ่งมีปริมาณน้ำ 535 ล้าน ลบ.ม. คิดเป็นร้อยละ 103 เขื่อนขุนด่านปราการชล จังหวัดนครนายก เขื่อนวชิราลงกรณ จังหวัดกาญจนบุรี และ เขื่อนคีรีธาร จังหวัดจันทบุรี